b'\n_START_ARTICLE_\nJustus Bier\n_START_PARAGRAPH_\nJustus Bier (31. toukokuuta 1899 N\xc3\xbcrnberg, Saksa \xe2\x80\x93 23. tammikuuta 1990 Raleigh, Pohjois-Carolina, Yhdysvallat) oli saksalais-yhdysvaltalainen taidehistorioitsija._NEWLINE_Ensimm\xc3\xa4isen maailmansodan j\xc3\xa4lkeen Bier opiskeli useissa yliopistoissa taidehistoriaa, arkeologiaa sek\xc3\xa4 keskiajan ja modernin ajan historiaa. H\xc3\xa4nen merkitt\xc3\xa4vimm\xc3\xa4t opettajansa olivat Paul Clemen ja Heinrich W\xc3\xb6lfflin. Bier kirjoitti 1920-luvulla modernista taiteesta, ja vuodet 1930\xe2\x80\x931936 h\xc3\xa4n oli hannoverilaisen Kestnergesellschaft-taidemuseon kuraattori. Bier ker\xc3\xa4si my\xc3\xb6s Bauhaus-taiteilijoiden, kuten Paul Kleen, Oskar Schlemmerin ja Lyonel Feiningerin, t\xc3\xb6it\xc3\xa4. Kansallissosialistisen puolueen noustua valtaan juutalainen Bier pakeni Saksasta ja muutti Yhdysvaltoihin 1937._NEWLINE_Bierin entinen luokkatoveri Richard Krautheimer suositteli h\xc3\xa4nelle paikkaa Louisvillen yliopistosta, Kentuckyst\xc3\xa4. H\xc3\xa4n opetti Louisvilless\xc3\xa4 taidehistoriaa 1937\xe2\x80\x931960. Bier kirjoitti my\xc3\xb6s yli 200 taidearvostelua louisvillel\xc3\xa4iseen The Courier-Journal -sanomalehteen. Vuodet 1960\xe2\x80\x931970 Bier oli Pohjois-Carolinan taidemuseon johtaja. Louisvillen yliopistossa on nyky\xc3\xa4\xc3\xa4n Bierin nime\xc3\xa4 kantava professuuri.'